b'\n_START_ARTICLE_\nSoga om Torstein Side-Hallsson\n_START_PARAGRAPH_\nSoga om Torstein Side-Hallsson (\xc3\x9eorsteins saga S\xc3\xad\xc3\xb0u-Hallssonar) er en islendingesaga fra 1200-tallet. Historien foreg\xc3\xa5r i Orkn\xc3\xb8yene, Irland, Norge og Island tidlig p\xc3\xa5 1000-tallet og handler om Torstein som blant annet deltar i slaget ved Clontarf i 1014. Sagaen er bare delvis bevart, og har blitt beskrevet som rotete redigert, med en inkonsekvent kronologi._NEWLINE_Sagaen har to hovedtema; dels Torsteins reise til Irland - hvor han kjempet sammen med orkn\xc3\xb8yjarlen Sigurd Lodvesson, og mest hans stidigheter med \xc3\x9e\xc3\xb3rhaddr og hans fire s\xc3\xb8nner etter hjemkomsten til Island. \xc3\x9e\xc3\xb3rhaddr hadde ivaretatt Torsteins h\xc3\xb8vdingeoppgaver mens Torstein var utenlands, og vegret seg for \xc3\xa5 gi dem fra seg n\xc3\xa5r Torstein kom tilbake. Denne tvisten ender med at Torstein dreper b\xc3\xa5de \xc3\x9e\xc3\xb3rhaddr og s\xc3\xb8nnene hans._NEWLINE_Dr\xc3\xb8mmer er et gjennomg\xc3\xa5ende tema i sagaen. \xc3\x9e\xc3\xb3rhaddr forteller om 14 dr\xc3\xb8mmer som varsler d\xc3\xb8d; enten hans egen og s\xc3\xb8nnenes, eller Torsteins. I tillegg til disse 14 kommer de tre dr\xc3\xb8mmene i t\xc3\xa5tten Draumr \xc3\x9eorsteins S\xc3\xad\xc3\xb0u-Hallssonar, som antagelig har v\xc3\xa6rt en del av denne sagaen._NEWLINE_Sagaen er kjent fra Flateybok, men er bare ufullstendig bevart: begynnelsen og en st\xc3\xb8rre del like f\xc3\xb8r slutten er tapt. Skildringene fra slaget ved Clontarf i Irland er antagelig hentet fra den tapte Brj\xc3\xa1ns saga, som ogs\xc3\xa5 Nj\xc3\xa5ls saga har brukt som kilde. Torstein er ogs\xc3\xa5 nevnt i Nj\xc3\xa5ls saga, og i Magnus den godes saga i Heimskringla. Man antar at t\xc3\xa5tten Draumr \xc3\x9eorsteins S\xc3\xad\xc3\xb0u-Hallssonar, som skildrer Torsteins d\xc3\xb8d, har v\xc3\xa6rt en del av den tapte delen like f\xc3\xb8r slutten av sagaen. T\xc3\xa5tten om Torstein Side-Hallsson, som forteller om Torsteins forsoning med kong Magnus den gode, kan ogs\xc3\xa5 ha v\xc3\xa6rt en del av sagaen, eller en fri og senere tilf\xc3\xb8yelse._NEWLINE_Torsteins strid med sin vikar har etter alt \xc3\xa5 d\xc3\xb8mme inspirert fremstillingen av et tilsvarende tema i Sambandsmennenes saga._NEWLINE_Oversatt til nynorsk som Soga om Torstein Side-Hallsson av Ivar Berg i fembindsverket Islendingesagaene, 2014.'